remisie
albert ende isabel etc. doen te wetene alle
tegenwoirdige ende toecommende dat wy ontfangen hebben die ootmoedige
supplicatie van adriaen van mechelen jonckman noch minderjaerich woonende
binnen onser stadt van herentals inhoudende hoe dat hy suppliant hem altyt seer
eerlyck, vromelyck ende buyten reproche heeft gedraegen, noyt yet geperpetreert hebbende weerdich
punitie criminelle, behoudelyck dat meer dan een jaer geleden hy suppliant sittende op syn werch
ten huyse van merlen eynde binnen herentals voorscreven ende crygende eenige woirden met hans
gastweerdere synen medegeselle, is gebeurt dat middelen tyde aldaer gecommen is
christiaen van mechelen des suppliants broeder de welcke hoorende de affdraegende
woirden tusschen eenen ende den anderen, heeft hun willen onderrichten, seggende schande
ende quaelyck gedaen te wesen t’gene zy opden winckel voorstelden ende bedreven ende die
suppliant tselve cleyn oft luttel achtende ende oversulcx tegen synen broeder mede woirden
maeckende, heeft die voorscreven christiaen den suppliant al lachende met een geerdeken
oft roedeken geslaegen, waertegen die suppliant nemende in syn handt een cleyn stocxken
ende tselve naerden voorscreven synen broeder worpende is by ongeluck comen te vallen op
hooft, die daervan oock een weenich gequest wordde sonder nochtans ter dyer oorsaecke
syn gaen, staen, geten, drincken ende daegelyck handtwerck te doen gelaeten te hebben
dan wel sesse weken naer t’voorscreven accident, bevangen worddende met eene natuerlycke
sieckte, is vande selve sieckte tot des suppliants groot leetwesen comen te overlyden
wyens ziele godt benaede, ende hoewel hy suppliant inde doot vande voorscreven christiaen
synen broeder geenssins en is culpabel ende dat hy van een andere sieckte is gestorven
van tvercleren desselffs chirurgyn, broeders, susters ende andere, den selven
christiaen in syne sieckte geassisteert hebbende claerder is blyckende by attestatie
van borgemeesters, schepenen ende raedt der stadt herentals voorscreven daer van zynde
expresselyck ontlastende den suppliant van des voorscreven syns broeders afflyvicheyt
met affirmatie dat hy christiaen van voorscreven quetsuere nyet en is gestorven
daermede hy soude mogen gestaen zoo eest nochtans dat hy cortelinge ge$
willende vertrecken, om wat voirder te versuecken ende het lant te sien $
daervoor noch gereprocheert oft anderssins gequelt te mogen wordden tgene
hy midts de versche memorie van eenenyegelyck ende syne nothoire innocentie
al voren hem op reyse te geven wel wilde versien te syn allet gelyck hy suppliant
seyde, heeft ons daerom seer ootmoedelyck gebeden om onse opene brieven van remissie
daertoe dienende soo eest dat wy desen aengemerckt ene gesien hebben
het advys van onse lieve ende beminde die schouteth ende schepenen onser stadt
van herentals eentsaementlyck d’informatie by hun opt voorscreven feyt genomen ge$
wesende ter beden des voorscreven suppliants ende willende hem in dit stuck prefereren
gratie ende misericordie voor strangheyt ende rigeur van rechte, hebben den selven
inden gevalle als boven quytgeschouwen ende vergeven, schelden quyte ende vergeven vuyt
sunderlinger gratien by desen onsen brieve tfeyt ende ongeval boven geruert, mitsgaeders
alle offencie corporele ende criminele daerinne hy ter causen voorscreven midts dat
daeraen cleven mach tegen ons ende iusticie misdaen ende misbruyckt mach hebben
hem dien aengaende wedergestelt ende gerestitueert, stellen weder ende restitueren
tot synen goeden naeme, fame ende geruchte in onsen voorscreven lande van brabant
ende allen anderen onse landen ende heerlyckheyden ende tot syne onverbeurde goeden
indyen hy eenige onder ons heeft, gelyck ende in alder manieren zoo hy was voor de $
vande voorscreven feyte imponerende hierop een eeuwich geswych onsen procureur generael in brabant
den voorscreven schouteth van herentals ende allen onsen iusticieren ende officieren wie
sy syn, satisfactie ende beternisse eerst ende vooral gedaen der partye geinter$
voor soo vele die noch nyet gedaen en zy ende eenige daertoe staet civilyck alleenelyck ende de saecke sulcx
verheyschende behoudelyck dat de voorscreven suppliant gehouden sal syn t’voorscreven feyt tegen ons te beteren
civilyck naer gelegentheyt van saecken ende facilteyt van zyne goeden met oock te betaelen die redelycke
costen van iusticien hierom alreede gedaen ende te doene alles ter taxatien ende moderatien vanden
lieve ene getrouwe die cancellier ende luyden van onsen raede geordonneert in brabant, die wy
daertoe gecommitteert hebben ende committeren by desen, ontbieden daerom ende bevelen den selven onsen cancellier
ende raedtsluyden dat voor hun geroepen die gene die daerom behoiren geroepen te syne, zy $
wel ende deuchdelyck ter verificatie ende interimente van desen, ende ter taxatie ende moderatie
vande selve amende ende costen van iusticien alsoo sy sullen bevinden te behooren, welck
interimente de voorcreven suppliant gehouden sal syn te versuecken ende hem in persoone te presenteren
in onsen voorscreven raede binnen sesse maenden naestcommende op de pene van te
verbeuren d’effect van dyen, ende dat gedaen ende de selve civile boete ende
costen van iusticien getaxeert ende betaelt zynde in handen vande genen dyen dat behoiren
sal sy, onsen voorscreven procureur generael in brabant, onsen schouteth van
herentals voorscreven ende alle andere onse rechteren, iusticieren, officieren ende
ondersaeten tegenwoirdige ende toecommende dyen dat aengaen sal mogen, heure
stedehouderen ende eenen yegelycke van hun besundere soo hun toebehoiren sal, doen
laeten ende gedoogen den voorscreven suppliant van deser onser tegenwoirdiger gratien
ende remissien ende van alle d’inhouden van deser inder vuegen ende manieren voor
verhaelt, peyselyck, rustelyck, vredelyck ende volcommenlyck ten eeuwigen daegen genyeten
ende gebruycken, sonder hem daerinne te doen off te laeten doen ende geschieden nu oft in
toecommenden tyden eenich hinder, letsel oft moeyenisse aen lyff ofte aen goeden
ter contrarien maer indyen syn lyff off eenige van sijne goeden daerom gearresteert,
becommert oft beleth waeren, dat sy die setten ende stellen doen setten ende stellen
terstont ende sonder vertreck tot geheelder ende volcommender delivrantien, want
ons alsoo gelieft ende ten eynde dat dit vast end e gestaedich blyve ten eeuwigen
daegen soo hebben wy onsen segel hieraen doen hangen, behoudelyck in andere dingen
onsen rechte ende eenen yegelycken anderen des syns gegeven binnen onser stadt
van bruessela inde maent van meye int jaer ons heeren
duysent zeshondert ende vijff onder opde plycke stont gescreven
bijde eertshertogen ende onderteeckent n. lombaerts ende was
gesegelt met eenen grooten zegele van groenen wassche onder vuyt hangende
in syden snoeren.